## L’IVIA lidera el descobriment d’un enemic natural del vector més important de l’HLB, la malaltia més destructiva dels cítrics

*** Investigadors de la Unitat d’Entomologia de l’Institut Valencià d’Investigacions Agràries (IVIA) han identificat a Xipre una nova espècie de parasitoide que reduïx de manera notable les poblacions del vector
* Este descobriment consolida l’IVIA com a referent internacional en sanitat vegetal i control biològic en cítrics, i demostra l’eficàcia de la cooperació científica per a protegir la citricultura mediterrània davant d’amenaces emergents**

Investigadors de la Unitat d’Entomologia de l’Institut Valencià d’Investigacions Agràries (IVIA) han identificat a Xipre una nova espècie de parasitoide, *Tamarixia citricola*, que parasita de manera espontània a *Diaphorina citri,* el vector més important del *huanglongbing* (HLB), la malaltia més destructiva dels cítrics.

Des de la detecció d’este insecte vector en 2023, l’IVIA ha impulsat un ambiciós programa de control biològic juntament amb el Ministeri d’Agricultura xipriota, la Cyprus University of Technology, i socis internacionals, que ha permés la troballa d’esta nova espècie autòctona, que suposa el descobriment d’un enemic natural de *Diaphorina citri* amb alta capacitat de parasitar esta plaga.

Este nou parasitoide s’ha estés de manera natural per l’illa, reduint de manera notable les poblacions del vector de l’HLB. Gràcies a la seua acció, els nivells de poblacions de *Diaphorina citri* a l’estiu han sigut molt baixos, i s’està a l’espera de futures avaluacions a la tardor que confirmen estes bones impressions.

Este descobriment consolida l’IVIA com a referent internacional en sanitat vegetal i control biològic en cítrics, i demostra l’eficàcia de la cooperació científica per a protegir la citricultura mediterrània davant d’amenaces emergents.

L’IVIA, a més d’impulsar este programa, ha aportat assessorament tècnic, formació a agricultors i autoritats, i ha liderat les campanyes de camp que han fet possible este avanç.

**Protegir la citricultura**

La col·laboració amb socis europeus és fonamental per a ajudar a frenar la major amenaça fitosanitària per als cítrics i confirma el ferm compromís de l’IVIA amb la protecció de la citricultura mediterrània i el desenrotllament de solucions sostenibles davant amenaces emergents com l’HLB.

En els últims dos anys, l’institut ha dut a terme quatre missions científiques en territori xipriota, ha proporcionat assessorament científic, suport tècnic, materials de formació i estratègies de resposta, i ha participat activament en la planificació conjunta amb les autoritats locals i en accions de formació sobre el terreny.

Fecha: 14/09/2025